CITIGROUP: - Jordskjelvet vil gi større vekst

Gjenoppbyggingen vil gi den japanske økonomien et oppsving som matcher ødeleggelsene - og vel så det, mener japansk økonom.

MYE Å RYDDE OPP: Denne seilbåten i Hishonomaki i Miyagi-provinsen hører åpenbart ikke til her. Økonomen Kiichi Murashima i Citigroup regner med at gjenoppbyggingen etter naturkatastrofen vil gi en boost til japansk økonomi. Vis mer byoutline PHILIPPE LOPEZ

Publisert: Oppdatert: 15. mars 2011 15:23 , Publisert: 15. mars 2011 13:44

Fire dager etter at det sterkeste jordskjelvet i Japans historie sendte en monsterbølge inn over landet, skjelver japanerne i frykt for nye ødeleggelser fra radioaktivt nedfall.

Til tross for enorme menneskelige lidelser tror den internasjonale storbanken Citigroup at nettoeffekten på japansk økonomi kan bli positiv.

«Produksjonsfallet vil bli utliknet av at gjenoppbyggingen kommer til å føre med seg stigende etterspørsel», skriver banken i en rapport mandag kveld.

Det var før Japans statsminister Naoto Kan natt til tirsdag uttalte at en betydelig mengde stråling hadde lekket ut fra atomkraftanlegget Fukushima.

LES OGSÅ: - Vil vise seg å være en overreaksjon

Nedtur i første halvår



Bankens japanske økonom Kiichi Murawshima regner med at lavere industriproduksjon vil redusere veksten i bruttonasjonalproduktet i første og andre kvartal av 2011.

De fire provinsene som ble direkte rammet av flodbølgen, står for 6,2 prosent av Japans samlede verdiskapning. Dersom 20-40 prosent av industriproduksjonen skulle falle bort i mars måned, vil Japans samlede produksjon synke med mellom 1,0 og 2,0 prosent.

«Det ser ut til å bli vanskelig å få produksjonen tilbake på normale nivåer allerede i april. Særlig vil stengningen av atomkraftverk få en negativ påvirkning på produksjonen,» skriver Murawshima.

LES OGSÅ: - Japan har 170 dager med olje

Større vekst i 2011



Gjenoppbyggingen av landet vil deretter gi landet en kraftig vekstimpuls. Med investeringer på 3.000 milliarder yen - 210 milliarder kroner - vil vekstratene i andre halvår overgå bankens tidligere anslag.

De nye investeringene vil samlet sett føre til en vekst som er større enn oppbremsningen som følge av produksjonsfallet etter skjelvet og tsunamien, konkluderer banken.

For året 2011 samlet sett oppjusterer derfor banken BNP-vekstanslaget fra 1,9 prosent til 2,1 prosent.

Citigroup advarer imidlertid mot at gjenoppbyggingen kan bli tung å finansiere for den allerede svekkede japanske statskassen.

«Vi kan ikke utelukke muligheten for at et ekstra budsjett på flere tusen milliarder yen vil skape et press oppover på de langsiktige rentene, som følge av bekymringer for at den japanske statskassen vil svekkes ytterligere,» skriver Murawshima.

LES OGSÅ: - Det kan bli verre

Les flere økonominyheter på E24.